
A politikai döntéshozatal lecsapódása a magyar külügyi igazgatásban, Magyarország Kolozsvári és Isztambuli Főkonzulátusának példáján keresztül

Egyre globalizálódó világunkban megnövekedett a külföldre utazók és a külföldre költözők száma, mely megalapozza az egyes konzuli intézmények jelenlétét, amelyek az anyaország kinyújtott karjaként segítik a fogadó államban tartózkodókat. Az egyes térségekben kialakuló konfliktusok, esetleges természeti katasztrófák növelik a konzulátusok szerepét a külügyi igazgatásban, az állampolgárok védelmének érdekében. A jogszabályi háttér és a releváns politika bemutatása után a dolgozat a magyar külügyi igazgatást és konzuli tevékenységet helyezi párhuzamba, különös tekintette a Kolozsvári és az Isztambuli Főkonzulátusok szerepvállalására a magyar külpolitika mentén. A kutatás előbb a Kolozsvári Főkonzulátus tevékenységeit elemzi, a klasszikus feladatok feltárása mellett helyet kap a külhoni magyarság kérdésköre is. Kolozsvár sajátossága, hogy a bilaterális kapcsolatok ápolásával együtt, aktívan részt vesz a kulturális diplomáciában, elősegítve ezzel a magyar identitás megerősítését. A kutatás második részében Isztambul ügyvitelei kerülnek feltárásra, ezeknek jelentős része a vízumpolitikára épül, melyet az uniós irányelvek mentén alakítottak ki, ezen belül mozog a magyar jogalkotás. A vízumpolitika mellett helyet kapnak az olyan politikai prioritások, mint a külgazdaság vagy az országimázs.
A kutatás empirikus adatokra támaszkodik, célja, hogy feltárja a konzuli szolgálatok működését, megvizsgálja azok létjogosultságát a külpolitika tekintetében, hiszen a konzuli igazgatás elsősorban közigazgtaási tevékenység. Összességében megállapítható, hogy nincs külpolitika belpolitika nélkül; mind a két célhelyszín tekintetében Magyarország számára fontos ügyvitelek kerültek feltárásra, melyet egy összehasonlító elemzéssel zár az ötödik fejezet. A dolgozat megpróbál kitekintést nyújtani a konzuli igazgatás jövőjére is.



